  Виталий Пронин Ува ёросысь Пуштовай пуксемын Поршур гурт поселенилэн пыдлось интыяз - нюлэс куше. Но татын улӥсь 17 адямиослэн администрацилэсь ноку номыр куремзы ӧвӧл - вань сюлмаськонъёссэс ас вылаз басьтэ фермер. Не асьсэлы, не калыклыПуштовай гуртэз данэ поттӥз татын будэм удмурт воргорон, фин оже пыриськем мурт, Быдӟым ож вакытысь танкист Виктор Пислегин. 20 арес дыръяз подвигъёсыз понна солы 1940-тӥ арын март толэзе Совето Союзысь Герой ним сётӥзы. Май толэзе пусйизы Ленинлэн орденэныз но «Золотая звезда» медален. Соберегес ик лейтенантэз ӵыжы-выжыосыныз адӟиськыны гуртаз лэзизы. Со пумысен «Встреча с героем» вакчи кино пуктӥзы. Со лента Татарстанлэн кун архиваз утиське. Герой быриз пуштэм танказ 1941-тӥ арын 24-тӥ июле Ленинград котырын.Пислегинлэсь улэм интызэ адӟем потыса, кожимы Пуштовае. Лымы улысь мырдэм адӟиськись икыр-кукыр сюрес корка дорозяз вуттӥз. Лапег пу корка зор-кот улын гужамын ке но, урамысен чебер адске. Бордаз пу вылэ кузёез сярысь но вакчияк гожтэмын. Нош пушказ гурез но куашкамын ни, огпал сэрегез но усе ни, липетэз но вия. Поршур гурт поселениен кивалтӥсь Надежда Конышева верамъя, юртэз учкись ӧвӧл. Зэмен ик, ӟезьы дорозь одӥг пытьы но уг нуы. Виктор Кузьмичлэн туннэ сузэрез улэп - нылыныз Ижын улэ. Совето Союзысь Геройлэн Виктор Пислегинлэн юртэз пумен вужме.- Сузэрзэ куриськомы юртэз поселенилы вузаны - уг сёты. Кытчы бертылом, шуэ, - вера Надежда Конышева. - Отчы музей усьтэммы потэ. Соку сое толэн-гужемен утялтыны, эстыны, тупатъяны луысал. Бертылыкузы ӧс котьку усьтэмын, лымы сузямын луысал. Али тани отчы нокызьы но уд пыры. Мунчо, чум бервылъёсы коръёслэсь пятистенка ӝутэммы потэ. Отын куноослы улон сэрегъёс луысалзы. Городысь туристъёслы деревня улонэз возьматыны, татчы турмаршрут усьтыны луысал. Асьсэос ик гур но эстысалзы, киын мисьтаськыса утчасалзы. Скал кыскыны, кыед поттыны, вал сюдыны мылкыд карисьёсты Терентьич доры ыстысалмы. Школаын дышетскисьёсты тапала нуллӥськомы ни, Виктор Пислегин сярысь мадиськомы, шур дурын шутэтскон радъяськомы. Терентьич ачиз ик чорыг лым пӧзьтэ, экскурсия радъянэ пыриське.Терентьич - со Пуштовайысь Андрей Пчельников фермер. Мае гинэ уг синйылты - ваньмызлэсь уж кылдытыны, пайда поттыны выре: пуэн ужа, пудо вордэ, бусыосты гыре-кизе, ӵыпетын чорыг будэтэ. Азьланяз производствозэ паськытатэмез потэ. Со ӧй луысал ке, гуртысь воргоронъёс ӧйтӧд кытын ужасалзы ай. Нош али ульча кузя чурен-чурен уж доры нуналлы быдэ дырто.Гондыръёсын артэАс вакытаз тапалан юн хозяйство ужалляз. «Уваскотопром» 3 гуртъёсты огазеялляз: Узей-Тукляез, Тёмкиноез но Пуштоваез. Надежда Конышева 1987-тӥ арын татчы агроном луыса берытскиз. Воргоронъёс чурен-чурен мыно ужаны.- Пред туж деловой вал, - шуэ нылкышно. - Зверь (норка) уськытыны вань документъёсты дасяз. Клеткаос ваемын, Москвае ветлыса, уксё висъямын. Но предмылы отӥяз ужаны ӧз сётэ, кошкиз но, колхоз пумен куашканы ӧдъяз. Секытэсь 1990-тӥ аръёс но вуизы. Пӧйшур нокинлы кулэ ӧйлась ни.«Уваскотопромын» 300 скал вордылӥзы, гурт калыклы парсьпи вузаллязы. Шаерысьтымы вань ёросъёсысь ошпиосты басьязы, татын соосты куайытылӥзы, отӥяз сӥлен вырись комбинатэ келяллязы. 7 гид ваньмыз пудоен тырмытэмын вал. Туннэ огезлэн но бервылыз уг адӟиськы. Колхоз бырыны кутскыку, калык но татысь пегӟыны ӧдъяз, коркаоссы но кулэ ӧйлась. Туннэ 8 улоно корка, сомындаез ик буш сылэ. 1924-тӥ арын гинэ 55 коркан 326 мурт лыдъяськиз. Али 17 адями пӧлысь 7-ез - Пчельников фермерлэн семьяез: 2 кузпалъёс но соослэн 5 нылпиоссы. Соос туннэ огназы егит семья. Татын нылкышноос но ӧвӧл, шуыны луоз. Пиос вань ик, но кышнотэк уло. Арлыдо кузпалъёс вань.- Нылпиосмылы нокинэн шудыны шуыса, огзэ бӧрсьы огзэ вайи, - шуэ Алевтина Пчельникова. - Бадӟымъёсыз табере будӥзы, бордамы юрттӥсько. Нош пичиоссэ вешамелы быдэ жаль пото. Школа но нылпи сад 4 иськемлы палэнысь Сям-Можга гуртын угось. Сюрес толэн-гужемен пытсаське шуыса, школа автобус уг лэзё. Трактор но куддыр потыны уг вормы ай. Нылпиосмы куасэн я пыдын дышетскыны ветло. Ӵемгес атайзы тракторен келя: нюлэскын кионъёс, гондыръёс, балянъёс адӟиськыло - кышкыт. Сюрес воксё пытсаськыку я техникамы тӥяськыку, Сям-Можгалась интернатын уло. Татын туннэ милесьтым нылпиосмес гинэ сюдо-вордо. Куддыр аслым шуисько: ачид но озьы ик дышетскид, чида. Гуртэз возё Пчельниковъёс.Сям-Можга школаын ог 30 пинал дышетске. Ог 30 ар талэсь азьло 130 пинал визь люкалляз. Пчельниковъёс азьланяз пиналъёссэс Поршур школае выжтыны медо: тапала сюрес умойгес.- Куддыр туж потэ улон интыез воштэм, Увае кариськем, - вера Алевтина Пчельникова. - Пуштовайын азбаре сяна потон инты ӧвӧл ук. Машинае пуксьы но кошкы кадь шутэтскыны. Картэ руль сьӧры пуксе, но солэн аслаз компаниез, со сьӧры быж кадь ветлэм уг поты. Со монэ анае доры кельтэ, нош анае ӝыт 8 часын кӧлыны выдэ ни. Собере нош буйгано, лэся: Пуштовай инкуазьтэк улыны уг быгаты, татчы ик сюлэм кыске.Утись-возисьПуштовае арняяз огпол автолавка вуылэ. Отысь ик калык басьяське. Но ӝоген тапала сюрес воксё быроз-супыльӟоз. Соин ик гуртоос 2 толэзьлы азьпала мешокъёсын басьясько: кеньыр, сакыр, пызь, спичка но мукетсэ. Озьы арлы быдэ. 6 иськем кемысь Возеншурысь медик гинэ соосты таӵе вакытэ уг кушты. Коласькыса-коласькыса ӧтемзылы быдэ пыдын доразы дыртэ. Куддыр пуштовайёс сое валэн ваё. Ачиз со пенсие потэмын ни. Но интыяз ужась ӧвӧл бере, калыкез куштыны жаля. Озьы Возеншур, Тёмкино, Пуштовай гуртъёсысь 200 муртэ уте. Оптимизациен валче ставказэ но ӝыны кельтӥзы ни вал. Гурт поселениен кивалтӥсь сюлмаськемен, ставказэ, толэзь ортчыса, выльысь берыктӥзы. Надежда Конышева верамъя, Пуштовайысь сюресэз тупатыны малпаса, алигес ёрос йырлы вазиськизы. Труба, песок кулэ. Трактореныз ачиз Терентьич но юрттыны дась. Татысь сюресэз сотэк но ачиз возе. Ву пукыку, бульдозерен донга, сюресэз куасьтыны выре. Бензинлы трос уксё кошке шуыса, кесяськисько ик, шуэ кузпалыз. Но кытчы пырод на? Асьмелы ик кулэ ук сюрес, пе.- Ву башня борды глава сямен уг ик йӧтылӥськы, - шуэ Надежда Конышева. - Андрей Терентьич сое толлы кынмонтэм биня, гужем сузя, пилиськыкуз ачиз кышъя. Ӝожтӥськемзэс кылэме ӧвӧл. Ульчаысь тылзэс но ачиз ик тупатэ.- Ужалом каллен, - капчияк вазе Андрей Пчельников. - Гуртэз возьыны кулэ. Айи, колхозысь бригадир, мон кадям ик вал. Сое Поршуре ужаны нуыны медылӥзы - гуртсэ ӧз вуза. Монэ но сикысь уд потты. Инты адямиез уг, адями интыез чебер каре.  